**ՆԱԽԱԳԻԾ**

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅՈՒՆ**

**Ո Ր Ո Շ ՈՒ Մ**

\_\_\_\_\_\_\_\_\_\_\_\_\_\_\_\_\_\_ 2016 թվականի N \_\_\_\_\_Ն

**ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ ԿԱՌԱՎԱՐՈՒԹՅԱՆ 2014 ԹՎԱԿԱՆԻ ՕԳՈՍՏՈՍԻ 28-Ի N 895-Ն ՈՐՈՇՄԱՆ ՄԵՋ ԼՐԱՑՈՒՄՆԵՐ ԿԱՏԱՐԵԼՈՒ ՄԱՍԻՆ**

Հայաստանի Հանրապետության կառավարությունը որոշում է.

1. Հայաստանի Հանրապետության կառավարության 2014 թվականի օգոստոսի 28-ի «Պետական պաշտոններ զբաղեցրած անձանց սոցիալական երաշխիքների մասին» Հայաստանի Հանրապետության օրենքի կիրարկումն ապահովելու մասին» N 895-Ն որոշման մեջ կատարել հետևյալ լրացումները`
2. որոշման N 2 հավելվածի 3-րդ կետը լրացնել հետևյալ բովանդակությամբ` 9-րդ ենթակետով.

9) Երևանի քաղաքապետի և Երևանի քաղաքապետի տեղակալի պաշտոնները 1996 թվականի փետրվարի 23-ից մինչև 2009 թվականի մայիսի 31-ը զբաղեցնելու ժամանակահատվածը:»,

1. որոշման N 3 հավելվածի 13-րդ կետը լրացնել հետևյալ բովանդակությամբ 6-րդ ենթակետով.

6) Երևանի քաղաքապետի պաշտոնը զբաղեցրած անձին կենսաթոշակ նշանակելիս՝ «Պետական պաշտոններ զբաղեցնող անձանց վարձատրության մասին» Հայաստանի Հանրապետության օրենքի N 1 հավելվածով Հայաստանի Հանրապետության մարզպետ պաշտոնի համար սահմանված գործակիցը, իսկ Երևանի քաղաքապետի տեղակալին կենսաթոշակ նշանակելիս՝ մարզպետի տեղակալի պաշտոնի համար սահմանված գործակիցը:»:

1. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:

**ՀԻՄՆԱՎՈՐՈՒՄ**

**«Հայաստանի Հանրապետության կառավարության 2014 թվականի օգոստոսի 28-ի N 895-Ն որոշման մեջ լրացումներ կատարելու մասին» ՀՀ կառավարության որոշման նախագիծն ընդունման**

1. **Իրավական ակտի ընդունման անհրաժեշտությունը**

Ներկայացվող նախագծի նպատակը «Պետական պաշտոններ զբաղեցրած անձանց սոցիալական երաշխիքների մասին» ՀՀ օրենքի իրավակիրառական պրակտիկայում առաջացած խնդիրների լուծումն է:

1. **Ընթացիկ իրավիճակը և խնդիրները**

ՀՀ կառավարության 2014 թվականի օգոստոսի 28-ի N 895-Ն որոշմամբ սահմանվում է «Պետական պաշտոններ զբաղեցրած անձանց սոցիալական երաշխիքների մասին» ՀՀ օրենքով սահմանված կենսաթոշակի չափը հաշվարկելու համար հիմք ընդունվող մասնագիտական ստաժը հաշվարկելու կարգը (մասնագիտական ստաժում հաշվառվող ժամանակահատվածները):

Մասնավորապես, որոշման 2-րդ հավելվածի 3-րդ կետով սահմանված են այն պաշտոններ զբաղեցնելու ժամանակահատվածները, որոնք կենսաթոշակ նշանակելիս և կենսաթոշակի չափը հաշվարկելիս հավասարեցվում են «Պետական պաշտոններ զբաղեցնող անձանց վարձատրության մասին» Հայաստանի Հանրապետության օրենքի N 1 հավելվածով սահմանված պաշտոններ զբաղեցնելու ժամանակահատվածին: Ընդ որում, դրանք հիմնականում այն պաշտոններն են, որոնք հավասարազոր են N 1 հավելվածով սահմանված պաշտոններին, սակայն այժմ, պայմանավորված պետական կառավարման մարմինների վերակազմակերպման, անվանափոխության կամ այլ համանման պատճառներով՝ այսօր չկան կամ հանդես են գալիս այլ անվանումներով:

Որոշման 3-րդ հավելվածի 13-րդ կետով որոշված են վերը նշված պաշտոնների համարժեքությունն այսօր գործող պաշտոններին, այսինքն սահմանվում են, թե վերը նշված պաշտոններ զբաղեցրած անձանց օրենքի հիման վրա կենսաթոշակ նշանակելիս ինչ գործակից է հիմք ընդունվում:

Որոշման 2-րդ հավելվածի 3-րդ կետով սահմանված պաշտոններում նշված չէ Երևանի քաղաքապետի և Երևանի քաղաքապետի տեղակալի պաշտոնները, չնայած այն հանգամանքին, որ ՀՀ Սահմանադրության ընդունումից հետո, ՀՀ Սահմանադրության և «**Հայաստանի Հանրապետության վարչատարածքային բաժանման մասին**» Հայաստանի Հանրապետության օրենքի համաձայն, Երևան քաղաքն ունեցել է մարզի կարգավիճակ, իսկ համաձայն Հայաստանի Հանրապետության Նախագահի 1997 թվականի մայիսի 6-ի «Երևան քաղաքում պետական կառավարման մասին» ՆՀ-727 հրամանագրի (ուժը կորցրել է 18.06.2009թ.)՝ Երևանի քաղաքապետին վերապահվել են նույն լիազորությունները, ինչ մարզպետներին մարզերում:

1. **Առկա խնդիրներին առաջադրվող լուծումները**

Հաշվի առնելով վերը նշվածը՝ առաջարկվում է համապատասխան փոփոխություն կատարել Հայաստանի Հանրապետության կառավարության 2014 թվականի օգոստոսի 28-ի N 895-Ն որոշման մեջ՝ սահմանելով, որ կենսաթոշակ նշանակելիս և կենսաթոշակի չափը հաշվարկելիս «Պետական պաշտոններ զբաղեցնող անձանց վարձատրության մասին» Հայաստանի Հանրապետության օրենքի N 1 հավելվածով սահմանված պաշտոնը զբաղեցնելու ժամանակահատվածին հավասարեցվում են նաև Երևանի քաղաքապետի և Երևանի քաղաքապետի տեղակալի պաշտոնները (համապատասխանաբար հավասարեցվում են մարզպետի և մարզպետի տեղակալի պաշտոններին):

**ՏԵՂԵԿԱՆՔ**

**«Հայաստանի Հանրապետության կառավարության 2014 թվականի օգոստոսի 28-ի N 895-Ն որոշման մեջ լրացումներ կատարելու մասին» ՀՀ կառավարության որոշման նախագիծն ընդունելու դեպքում Հայաստանի Հանրապետության պետական բյուջեում ծախսերի և եկամուտների էական ավելացման կամ նվազեցման բացակայության մասին**

«Հայաստանի Հանրապետության կառավարության 2014 թվականի օգոստոսի 28-ի N 895-Ն որոշման մեջ լրացումներ կատարելու մասին» ՀՀ կառավարության որոշման նախագիծն ընդունելու դեպքում Հայաստանի Հանրապետության պետական բյուջեում ծախսերի և եկամուտների էական ավելացում կամ նվազեցում չի նախատեսվում:

**ՏԵՂԵԿԱՆՔ**

**«Հայաստանի Հանրապետության կառավարության 2014 թվականի օգոստոսի 28-ի N 895-Ն որոշման մեջ լրացումներ կատարելու մասին» ՀՀ կառավարության որոշման նախագիծն ընդունելու դեպքում այլ իրավական ակտերում փոփոխություններ կամ լրացումներ կատարելու անհրաժեշտության բացակայության մասին**

«Հայաստանի Հանրապետության կառավարության 2014 թվականի օգոստոսի 28-ի N 895-Ն որոշման մեջ լրացումներ կատարելու մասին» ՀՀ կառավարության որոշման նախագիծն ընդունելու դեպքում այլ իրավական ակտերում փոփոխություններ կամ լրացումներ կատարելու անհրաժեշտություն չկա: